b"\n_START_ARTICLE_\nSi les parets parlessin 2\n_START_SECTION_\n1961\n_START_PARAGRAPH_\nUna parella anciana, Edith (Vanessa Redgrave) i Abby (Marian Seldes) estan en un cinema veient la pel\xc2\xb7l\xc3\xadcula de tem\xc3\xa0tica l\xc3\xa8sbica The Children's Hour, amb Shirley MacLaine i Audrey Hepburn; de sobte, una altra parella a qui ha desagradat l'escena marxa del cinema, i un grup de nens riuen quan veuen que Edith i Abby s'estan agafant de les mans. M\xc3\xa9s tard, a la casa que han compartit durant 30 anys Abby, que intenta alimentar un ocellet que hi ha en un niu, cau des de dalt de l'escala. A l'hospital, els metges diuen a Edith que Abby pot haver patit un vessament cerebral; Edith passa la nit a la sala d'espera i al mat\xc3\xad s'assabenta que Abby ha mort durant la nit, i que cap dels treballadors de l'hospital no la va informar del que havia passat._NEWLINE_Edith telefona en Ted (Paul Giamatti), el nebot d'Abby, per donar-li la not\xc3\xadcia. Abans que Ted i la seva fam\xc3\xadlia arribin per al funeral, Edith treu de la casa totes les fotografies i resta de coses que eren de la parella i arregla un dormitori a part, per tal que ning\xc3\xba no sospiti de la seva relaci\xc3\xb3. Un cop s\xc3\xb3n tots a casa, Ted i Edith tenen una xerrada sobre el fet que aquesta estigu\xc3\xa9s a nom d'Abby, ja que el nebot la vol en her\xc3\xa8ncia; per\xc3\xb2 encara que Edith contribu\xc3\xafa igualment a la hipoteca, legalment no li correspon cap part de la casa. Mentre Alice (Elizabeth Perkins) empaqueta les pertinences d'Abby, Ted li diu a Edith que pot quedar-se a la casa i pagar-li un lloguer a ell, per\xc3\xb2 ella li respon que Abby hagu\xc3\xa9s volgut que ella es qued\xc3\xa9s a la casa, i que \xc3\xa9s el que sempre havien dit. Ted finalment li diu que vendr\xc3\xa0 la casa i que seria millor que ella trob\xc3\xa9s un altre lloc per viure, per\xc3\xb2 que esperar\xc3\xa0 fins que ella el trobi abans de posar-la al mercat. La fam\xc3\xadlia marxa, i Ted li diu a Edith que es posar\xc3\xa0 en contacte amb ella en un parell de setmanes per parlar de qu\xc3\xa8 far\xc3\xa0.\n_START_SECTION_\n1972\n_START_PARAGRAPH_\nLinda (Michelle Williams), una estudiant jove, comparteix la casa amb tres amigues lesbianes. Entren en conflicte amb el grup feminista del que s\xc3\xb3n part quan les altres noies no volen incloure assumptes l\xc3\xa8sbics malgrat el fet que Linda i les seves amigues van ajudar a muntar el grup i lluitar per la contracepci\xc3\xb3 gratu\xc3\xafta al campus amb les seves amigues heterosexuals._NEWLINE_Una nit surten i van a un bar de lesbianes al qual no han estat mai abans, i se sorprenen i deceben en veure dones que segueixen els rols tradicionals de butch i femme, i es riuen d'Amy (Chlo\xc3\xab Sevigny), una jove noia butch que porta corbata. Amy li demana a Linda per ballar davant de les seves amigues, per\xc3\xb2 aquesta rebutja l'oferiment; quan les altres marxen Linda decideix quedar-se i ballar amb Amy. Aquesta porta Linda a casa en la seva motocicleta i es besen, i Linda convida Amy a tornar l'endem\xc3\xa0._NEWLINE_L'endem\xc3\xa0 Linda i les altres estan discutint amb una dona del grup feminista quan arriba Amy. Linda sent vergonya i es mostra freda amb ella, que marxa r\xc3\xa0pidament. Les amigues de Linda li fan broma sobre Amy i li pregunten com poden prendre-les seriosament com feministes si van amb gent com Amy; no poden entendre per qu\xc3\xa8 una dona es vestiria com un home quan han lluitat tan durament per tal d'evitar aquests papers estereotipats._NEWLINE_Al vespre Linda va a casa d'Amy per disculpar-se, i finalment fan l'amor. L'endem\xc3\xa0 al mat\xc3\xad Linda veu una fotografia d'Amy de petita, vestida com un nen, i li pregunta si se suposa que en aquella relaci\xc3\xb3 Amy \xc3\xa9s l'home i Linda la dona. Amy diu que no, i acusa Linda de tenir por que la gent s\xc3\xa0piga qu\xc3\xa8 \xc3\xa9s si la veuen amb ella. Amy va a casa de Linda per a sopar, i Linda demana a les seves amigues que li donin una oportunitat a Amy, per\xc3\xb2 aquestes fan sentir Amy inc\xc3\xb2moda i el vespre es deteriora encara m\xc3\xa9s quan la critiquen i intenten fer-la canviar de roba. Amy marxa molesta, i Linda la segueix casa seva i li diu que no ha estat mai avergonyida d'ella, sin\xc3\xb3 nom\xc3\xa9s de si mateixa, i finalment es reconcilien.\n_START_SECTION_\n2000\n_START_PARAGRAPH_\nLa casa est\xc3\xa0 habitada ara per Fran (Sharon Stone) i Kal (Ellen DeGeneres), una parella que vol tenir una criatura juntes. Esperen obtenir una donaci\xc3\xb3 d'esperma de Tom (George Newbern) i Arnold (Mitchell Anderson), una parella gai, per\xc3\xb2 quan aquests es mostren reticents a acceptar quedar-se fora de la vida de la criatura, les dones decideixen no continuar. M\xc3\xa9s tard, Kal diu a Fran que prefereix no con\xc3\xa8ixer el pare de la criatura, i accepten utilitzar un donant an\xc3\xb2nim; busquen donants per Internet i troben una empresa que poden fer servir. Mirant els inacabables perfils dels potencials donants, Kal se sent decebuda pel fet que ella mateixa no pugui deixar embarassada la seva parella._NEWLINE_Quan descobreixen que Fran est\xc3\xa0 ovulant, Kal va r\xc3\xa0pidament a l'empresa donant per aconseguir l'esperma; insemina Fran, per\xc3\xb2 sense \xc3\xa8xit. Comparteixen les seves preocupacions per al seu nen: saben que la seva criatura patir\xc3\xa0 discriminaci\xc3\xb3, per\xc3\xb2 esperen que el seu amor per l'altre i el seu nen sigui prou. Despr\xc3\xa9s de tres intents per aconseguir quedar-se embarassada van a una ginec\xc3\xb2loga que les ajudi a concebre, i poc despr\xc3\xa9s descobreixen que finalment Fran est\xc3\xa0 embarassada."